**David Bowman** (født 10. mars 1964 i Tunbridge Wells) er en engelskfødt skotsk tidligere fotballspiller og senere trener som spilte på midtbanen i sin aktive karriere. Han er mest kjent for sine perioder hos Heart of Midlothian FC og Dundee United FC, men var også en del av Skottlands tropp under EM i fotball 1992. Hans far, Andy Bowman, var også en profesjonell fotballspiller i Skottland og England.

Klubbkarriere
-------------

Bowman begynte sin fotballkarriere hos Heart of Midlothian FC i 1980 sammen med John Robertson, som sammen hadde vært ballgutter i klubben i yngre alder, og som senere kom til å spille landskamper for Skottland sammen. Ettersom klubben var i økonomisk krise på begynnelsen av 1980-tallet, var Hearts nødt til å satse på yngre spillere fra egen stall, noe som gjorde at både Bowman og Robertson etablerte seg tidlig på klubbens førstelag. Bowman fikk sin seriedebut i en alder av 16 år, og ledet etterhvert laget som kaptein i en alder av 18 år.

Etter å ha spilt over 115 seriekamper frem til 1984 flyttet han til England, hvor han skrev under på en kontrakt med Coventry City FC. Her spilte han i to sesonger og fikk med seg 40 seriekamper før han sommeren 1986 ble solgt til Dundee United FC sammen med landsmannen Jim McInally. Hos Dundee etablerte han seg raskt på førstelaget og var med på å spille klubben frem til den øverste delen av skotsk seriefotball og til spill ute i Europa. Bowman var blant annet med på å spille klubben frem til finalen i UEFA-cupen 1986/87, som Dundee United tapte til fordel for IFK Göteborg. 

Bowman var også med på å spille klubben frem til fire finaler i Scottish Cup (1987, 1988, 1991 og 1994), men tapte de tre første før Dundee United og Bowman klarte å overvinne Rangers FC i 1994, og dermed sikret seg sitt første cupmesterskap. I 1995/1996-sesongen ble han tildelt testimonial for sine ti år i klubben, og tok over kapteinsbindet etter Christian Dailly. I 1998 meldte han overgang til Raith Rovers FC, hvor han fikk én sesong før han forsøkte seg på et utenlandsopphold hos Orient & Yee Hope Union i Kina. Han avsluttet karrieren hos Forfar Athletic i perioden 2000 til 2002, før han deretter la opp som fotballspiller.

Landslagskarriere
-----------------

Bowman fikk tidlig aldersbestemte landskamper for Skottland, og i 1982 var han en del av Skottland U19 som vant Europamesterskapet, og som året etter deltok i verdensmesterskapet i Mexico. Han fikk sin landslagsdebut for det skotske herrelandslaget i en vennskapskamp mot Finland den 25. mars 1992 (1–1). Han ble tatt ut i troppen til EM i fotball 1992 i Sverige av landslagstrener Andy Roxburgh, hvor Skottland møtte Nederland (0–1), Tyskland (0–2) og SUS (3–0) i gruppespillet, men hvor Bowman var reserve og ikke fikk spille noen av kampene. Fra 1992 og frem til 1993 fikk han seks landskamper for Skottland.

Trenerkarriere
--------------

Bowman gikk inn i trenerrollen på begynnelsen av 2000-tallet, og var trener for Dundee United samtidig mens han spilte deltid for Forfar Athletic. Etter at Craig Brewster tok over som manager for Dundee United i 2006 forlot Bowman klubben. Etter å ha jobbet som ekspertkommentator for BBC Radio Scotland ble han invitert av sin gamle lagkamerat John Robertson til å gå inn i rollen som assistentmanager for Livingston, og etter at Robertson fikk sparken i april 2007, ledet Bowman klubben ut sesongen før han ble erstattet av Mark Proctor.

I tiden etter Livingston har Bowman arbeidet som ungdomstrener for både Dundee FC og Dundee United FC.

Meritter
--------

Dundee United
* **Scottish Cup (1):** 1993/1994

Referanser
----------

1. ↑  Dundeeunitedfc.co.uk – Dundee United Hall of Fame, David Bowman Arkivert 21. oktober 2013 hos Wayback Machine. (Besøkt 30. mai 2012)

Eksterne lenker
---------------

* (en) David Bowman – FIFA Rediger på Wikidata

* (en) David Bowman – Transfermarkt Rediger på Wikidata

* (en) David Bowman – national-football-teams.com Rediger på Wikidata

* (en) David Bowman – Soccerbase.com Rediger på Wikidata

* (en) David Bowman – FootballDatabase.eu Rediger på Wikidata

* (en) David Bowman – EU-Football.info Rediger på Wikidata

* (en) David Bowman – FBref Rediger på Wikidata
* (en) Footballdatabase.eu – Player, David Bowman
* (en) National-football-teams.com – Bowman, Dave – Spillerprofil

| * v
* d
* r
Skottlands tropp – EM i fotball 1992 |
| --- |
| 
* 1 Goram
* 2 Gough (k)
* 3 McStay
* 4 Malpas
* 5 McCoist
* 6 McClair
* 7 Durie
* 8 McPherson
* 9 McKimmie
* 10 McCall
* 11 McAllister
* 12 Smith
* 13 Nevin
* 14 Gallacher
* 15 Boyd
* 16 McInally
* 17 Whyte
* 18 Bowman
* 19 McLaren
* 20 Ferguson
* Landslagstrener: Roxburgh

 | Flagget til Skottland |